SKRIFTLIG FORESPØRGSEL P-1507/01

af Pere Esteve (ELDR) til Kommissionen

(15. maj 2001)

Om: Videreførelse af finansieringen af visse planer for forbedring af kvaliteten og fremme af afsætningen af nødder og/eller johannesbrød, der godkendtes i 1990

Rådet (landbrug) vedtog den 19. marts 2001 forordning (EF) nr. 558/2001(1) om videreførelse i op til et år af finansieringen af alle de planer for forbedring af kvaliteten og fremme af afsætningen af nødder og/eller johannesbrød, der i 2000 havde været gyldige i ti år.

Det fremgår af den nævnte forordnings artikel 1, at forlængelsen kun gælder for anerkendte producentorganisationer, hvis forbedringsplaner blev godkendt i 1990, og det bestemmes samtidig i artikel 2, at der kun ydes støtte for arealer, for hvilke der er indgivet støtteansøgning for planens tiende år.

Blandt de producentorganisationer, der fik planer godkendt i 1990, er der fire i Spanien, heraf to i Catalonien (Abertal og Producciones de Frutos Secos Asociados), som er fusioneret med to andre producentorganisationer, hvis forbedringsplaner er af en senere dato (Abertal er fusioneret med Arboreto, hvis plan blev godkendt den 9.2.1996, og Producciones de Frutos Secos Asociados er fusioneret med Profusal, som fik sin plan godkendt den 3.5.1996).

Det forholder sig nu sådan, at disse nye producentorganisationer (Arboreto og Profusal) ifølge det spanske landbrugs-, fiskeri- og fødevareministeriums fortolkning af forordningen ikke kan ansøge om forlængelse for de arealer i deres plan, der har været godkendt i ti år, med den begrundelse, at de oprindelige organisationer (Abertal og Producciones de Frutos Secos Asociados) er ophørt med at eksistere, og da de nye organisationer, de er blevet optaget i, er af en senere dato end 1990, finder bestemmelserne i artikel 1 i forordning (EF) nr. 558/2001 ikke anvendelse.

Mit spørgsmål er følgende: kan en producentorganisation, som fremlagde sin forbedringsplan i 1990, men som efterfølgende er fusioneret med en anden producentorganisation af en senere dato, der allerede har indgivet støtteansøgning for de arealer i dens forbedringsplan, der har været godkendt i ti år, indgive en ansøgning om videreførelse af finansieringen (naturligvis indgivet af den nye producentorganisation) for disse arealer og for de aktiviteter, der har fundet sted på samme før den 15.6.2001?

(1) EFT L 84 af 23.3.2001, s. 1.

Svar afgivet på Kommissionens vegne af Franz Fischler

(18. juni 2001)

Ifølge Rådets forordning (EF) nr. 558/2001 af 19. marts 2001 om videreførelse i op til et år af finansieringen af visse planer for forbedring af kvalitet og fremme af afsætning, der blev godkendt i henhold til afsnit IIa i forordning (EØF) nr. 1035/72, kan anerkendte producentorganisationer, hvis forbedringsplaner blev godkendt i 1990, ansøge om, at finansieringen af deres planer videreføres i op til et år, dog senest indtil den 15. juni 2001.

Denne rettighed opretholdes for en producentorganisation, hvis forbedringsplan blev godkendt i 1990, og som ophørte at eksistere efter en fusion med en anden producentorganisation, hvis forbedringsplan blev udarbejdet efter 1990.

Arealer med en forbedringsplan, der blev godkendt i 1990, og som senere blev inkluderet i/overført til en anden forbedringsplan, bevarer således støtteberettigelsen for et ellevte år efter forordning (EF) nr. 558/2001, dog senest indtil den 15. juni 2001, hvis alle de andre betingelser for støtteberettigelse stadig er opfyldt.